
מועד הנחת דו"ח מבקר המדינה מס' 53ב' על שולחן הכנסת - התייעצות


היו"ר רן כהן:

אדוני המבקר, שלומית, אנחנו מקיימים את הישיבה על פי פניית כבוד מבקר המדינה בנושא דו"ח המבקר מס' 53ב'. העניין הוא פרוצדורלי, אבל הוא פרוצדורלי עם מהות ואני מבקש אדוני המבקר שאתה תסביר את הנושא. 
	
מבקר המדינה מר אליעזר גולדברג:

	אני אסביר את טעם בקשתי. אני מגיש את דו"ח מבקר המדינה מס' 53ב' ביום ששי הקרוב לראש הממשלה וליושב ראש הוועדה.  לפי החוק, הפרסום יהיה עשרה שבועות לאחר ההגשה,  אלא אם כן יוקדם או יאוחר מועד זה לפי החלטת המבקר בהתייעצות עם הוועדה.  

	אם אני מגיש ביום ששי את הדו"ח, עשרת השבועות מסתיימים ב-25 באפריל שזה יום ששי בשבוע.  לכן, בקשתי בכתובים הייתה לדחות את הפרסום ל-27 באפריל. אבל, לאחר שיקול נוסף אני חושב שיהיה טוב יותר אם הפרסום יהיה ב-1 במאי, יום חמישי בשבוע. 

היו"ר רן כהן:

	האם יש בעיה עם זה שזה יקרה דווקא ביום של עבודת הכנסת?

שלומית לביא:

	אין בעיה. הרבה פעמים זה יוצא אפילו בפגרת הכנסת. 

היו"ר רן כהן:

	אנחנו הרי כל הזמן בכל זאת עוסקים בכך שניתן  פרסום ומשקל ציבורי לנושא.  אדוני המבקר,  למה אתה מבקש לדחות את זה לראשון במאי?

מבקר המדינה מר אליעזר גולדברג:

	יש לי שני שיקולים. שיקול אחד, שבוע לפני כן חל חג הפסח ובתי הדפוס לא עובדים בפסח. השיקול השני קשור לעיתונאים שנמצאים כאן. אנחנו נוהגים למסור להם את הדו"ח מבעוד מועד. אני לא יכול לומר שהמסורת לא נשמרה. המסורת נשמרה ולא הודלף והחומר לא יוצא. היה חריג אחד ואני רואה אותו כחריג.  יש לי מחשבות מי תרם לזה. אנחנו נוהגים למסור להם מבעוד מועד את הדו"ח כדי שהם יקראו את הדו"ח ויכינו את  עצמם לפרסומו. 

היו"ר רן כהן:

	אדוני המבקר, השאלה  היא האם אפשר לעשות את זה יום קודם? כלומר, ב-30 באפריל שהוא יום רביעי ואז זה יום כנסת. ההבדל הוא לא גדול. 

ירדנה מלר הורוביץ:

	לא בטוח שזה יהיה יום כנסת. הפגרה של פסח נמשכת עד יום שני הראשון שלאחר יום העצמאות, כך שבכל מקרה זה יוצא בפגרה. 




היו"ר רן כהן:

	אז אני כבר מעדיף שזה יהיה ביום הראשון שאחרי.  היום הראשון בחודש במאי שבו הכנסת חוזרת מפגרה. 

שלומית לביא:

	לא, אבל אז אנחנו עוברים את ה-12 שבועות שהחוק מתיר לנו.  החוק מתיר עשרה שבועות.

ירדנה מלר הורוביץ:

	אני מניחה שביום שני ה-12 במאי הכנסת תחזור מהפגרה. 

שלומית לביא:

	עשרה שבועות נגמרים ב-9 במאי.

ירדנה מלר הורוביץ:

	ומבחינתם זה כבר הרבה מידיי.

שלומית לביא:

	לא מבחינתנו, מבחינת החוק. 

היו"ר רן כהן:

	ברור. אני מציע שנקבל את הצעת המבקר, ובמועד הראשון שבו הוועדה תוכל להתכנס  לעניין הזה היא תעשה - - -

גבי ברון:

	אני הייתי מציע לפרסם ביום ד' את הדו"ח בשבוע ולא ביום ה', אם קיימת האפשרות הזו.
	
מבקר המדינה מר אליעזר גולדברג:

	בסדר, אבל אז זה יהיה על חשבונכם. יהיו לכם פחות ימים לעיון. 

גבי ברון:

	אין בעיה.

שלומית לביא:
												
	פחות יום אחד שזה  הפעם יחסית מצומצם מתמיד.  המסירה ביום ראשון ב-27 והפרסום ביום רביעי. האם זה לא צפוף מידיי?

היו"ר רן כהן:

	זה בסדר גמור. 



מבקר המדינה מר אליעזר גולדברג:

	אנחנו טחנו את הנושא הזה מכל הצדדים ואחד השיקולים שהביאו אותי לבחור באחד במאי הוא בגלל קוצר הזמן שלכם.

גבי ברון:

	שלושה ימים הם די והותר. 

יהודה גולן:

	אנחנו מנוסים כבר בקריאת הדו"ח.

שלומית לביא:

	אנחנו היינו מודעים לזה. 

מבקר המדינה מר אליעזר גולדברג:

	אנחנו כל הזמן שוקלים איך אנחנו מוסרים את הדו"ח באופן שהעיתונאים יוכלו לקרוא ולהכין את עצמם לקראת הפרסום.  

היו"ר רן כהן:

	 ולכן באמת תמסרו לנו את זה ב-27  לחודש וב-30 לחודש יהיה יום הפרסום באופן הזה זה יוצא טוב לכל הכיוונים.

שלומית לביא:

	אני חושבת האם יהיה  לטלוויזיה מספיק זמן?

היו"ר רן כהן:

	כן.

יהודה גולן:

	בטח,  יש ארבעה ימים. 

גבי ברון:

	אין שום מגבלה.
	
מבקר המדינה מר אליעזר גולדברג:

	אנחנו מפרסמים ב-30  לאפריל ומוסרים לעיתונאים ב-27 באפריל.


היו"ר רן כהן:

	בסדר גמור, זו ההחלטה. 

שלומית לביא:

	חבר הכנסת רן כהן, איך נעביר לך ביום ששי הקרוב את הדו"ח?

היו"ר רן כהן:

	האם יש אפשרות שיביאו את זה אליי הביתה? האם זה סודי?

שלומית לביא:

	כנראה שאין חלק סודי ממש. זה סודי עד הפרסום,  אולי יהיה משפט אחד או שניים. אפשר להביא את זה אליך הביתה. 

היו"ר רן כהן:

	שלומית,  תדאגי שיודיעו לי כי  צריך לתאם שאני אהיה בבית. אני חושב  שסיכמנו את הנושא הזה ואני מאוד מודה לך אדוני המבקר. אגב, הוועדה  עדיין בתוקף עד שלא תיבחר ועדה אחרת. אלו הכללים של הכנסת. תודה רבה. 


הישיבה ננעלה בשעה 11:15.





